ΑΙΤΙΟΛΟΓΙΚΗ ΕΚΘΕΣΗ

Τον Ιανουάριο 2011, κατά το δημοψήφισμα αυτοδιάθεσης, ο λαός του Νότιου Σουδάν ψήφισε υπέρ της ανακήρυξης ανεξαρτησίας από το βόρειο τμήμα, βάσει της συνολικής συμφωνίας ειρήνης (ΣΣΕ) του 2005. Η επίσημη ανακήρυξη της ανεξαρτησίας αναμένεται να γίνει στις 9 Ιουλίου 2011, την ίδια ημέρα που λήγει η ΣΣΕ.

Η Ευρωπαϊκή Ένωση και τα κράτη μέλη της εξέφρασαν την ικανοποίησή τους για το αποτέλεσμα του δημοψηφίσματος και προσβλέπουν στην ανάπτυξη στενής και μακροπρόθεσμης εταιρικής σχέσης με το Νότιο Σουδάν, καθώς και στη στήριξη της ομαλής και ειρηνικής μετάβασης σε σταθερό και δημοκρατικό ανεξάρτητο κράτος του Νότιου Σουδάν. Για τον σκοπό αυτό, άρχισαν ήδη οι εργασίες για τον κοινό προγραμματισμό μεταξύ της ΕΕ και των κρατών μελών, σε στενή συνεργασία με τις τοπικές αρχές και τους επιτόπου φορείς.

Μετά την ανεξαρτησία, το Νότιο Σουδάν θα πρέπει να αντιμετωπίσει διάφορα ανθρωπιστικά και κοινωνικοοικονομικά προβλήματα σε πλαίσιο περιορισμένης ικανότητας του κράτους. Δεδομένων των περιστάσεων, η σημασία της εξωτερικής βοήθειας θα καταστεί, επί μακρά χρονική περίοδο, ακόμη μεγαλύτερη για τη στήριξη του Νότιου Σουδάν στην καταπολέμηση της έσχατης φτώχειας, την παροχή δυνατοτήτων στις τοπικές κοινότητες και την ταχεία παράδοση «μερισμάτων της ειρήνης» στον πληθυσμό. Αν και το Νότιο Σουδάν αναμένεται ότι θα ζητήσει να προσχωρήσει στη συμφωνία του Κοτονού, θα περάσει καιρός μέχρις ότου το δέκατο Ευρωπαϊκό Ταμείο Ανάπτυξης (ΕΤΑ) αρχίσει να λειτουργεί μετά την προσχώρηση. Έως την πλήρη προσχώρηση στη συμφωνία του Κοτονού και σε άλλα πολυμερή πλαίσια χρηματοδότησης, υπάρχει, επομένως, ο κίνδυνος «χρηματοδοτικού κενού» στη φάση αμέσως μετά το δημοψήφισμα, για χρονική περίοδο κατά την οποία το Νότιο Σουδάν θα παραμείνει ιδιαίτερα εύθραυστο και θα διατρέξει μεγάλο κίνδυνο αποσάθρωσης του κράτους.

Ήδη τον Ιούλιο του 2010, με την απόφαση 2010/406/EΕ του Συμβουλίου της 12ης Ιουλίου 2010 χορηγήθηκαν κονδύλια 150 εκατ. EUR που αποδεσμεύθηκαν από το ένατο και τα προηγούμενα ΕΤΑ για την αντιμετώπιση των αναγκών «των πλέον ευάλωτων στρωμάτων του πληθυσμού στο Σουδάν». Από το ποσό αυτό, 85 εκατ. EUR προορίζονται για το Νότιο Σουδάν. Ωστόσο, το ποσό αυτό μπορεί να θεωρηθεί ότι δεν επαρκεί για την αντιμετώπιση των τεράστιων αναγκών για τη δημιουργία κρατικών μηχανισμών και ικανοτήτων, καθώς και για την αντιμετώπιση των αναπτυξιακών αναγκών του πληθυσμού του Νότιου Σουδάν. Συνεπώς, θεωρείται απαραίτητο να διατεθούν συμπληρωματικά κονδύλια έως την πλήρη προσχώρηση του Νότιου Σουδάν στη συμφωνία του Κοτονού.

Με τη συνημμένη απόφαση, η Ευρωπαϊκή Επιτροπή προτείνει να χορηγηθεί συμπληρωματικό ποσό 200 εκατ. EUR από κονδύλια που αποδεσμεύονται από το ένατο και προηγούμενα ΕΤΑ, σύμφωνα με τη διαδικασία που προβλέπεται στο άρθρο 1 παράγραφος 4 της εσωτερικής συμφωνίας του δέκατου ΕΤΑ, προκειμένου να στηριχθούν η δημιουργία κρατικών μηχανισμών και ικανοτήτων, καθώς και οι αναπτυξιακές ανάγκες του Νότιου Σουδάν.

Ως εκ τούτου, προτείνει στο Συμβούλιο να εγκρίνει τη συνημμένη απόφαση για την κατανομή ποσού 200 εκατ. EUR από κονδύλια που αποδεσμεύονται από το ένατο και προηγούμενα ΕΤΑ υπέρ του Νότιου Σουδάν. Απόφαση χρηματοδότησης, η οποία θα προβλέπει λεπτομερή προγραμματισμό, θα καταρτιστεί σε μεταγενέστερο στάδιο.

2011/0106 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την κατανομή των κονδυλίων που αποδεσμεύονται από προγράμματα στο πλαίσιο του ένατου και των προηγούμενων Ευρωπαϊκών Ταμείων Ανάπτυξης (ΕΤΑ) για την αναπτυξιακή συνεργασία στο Νότιο Σουδάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 217,

Έχοντας υπόψη την πρόταση της Ευρωπαϊκής Επιτροπής,

Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[1], και ιδίως το άρθρο 1 παράγραφος 4 και το άρθρο 6,

Εκτιμώντας τα ακόλουθα:

1. Το Νότιο Σουδάν αναμένεται ότι θα ανακηρύξει επίσημα την ανεξαρτησία του από το Βόρειο Σουδάν στις 9 Ιουλίου 2011, σύμφωνα με το δημοψήφισμα αυτοδιάθεσης που διεξήχθη κατ’ εφαρμογή της συνολικής συμφωνίας ειρήνης του 2005.

2. Κατά τη φάση μετά την ανεξαρτησία, το νεοσύστατο κράτος του Νότιου Σουδάν θα πρέπει να αντιμετωπίσει διάφορα ανθρωπιστικά και κοινωνικοοικονομικά προβλήματα σε πλαίσιο περιορισμένης ικανότητας του κράτους και πολιτικής πολιτικής αστάθειας. Δεδομένων των περιστάσεων, η σημασία της εξωτερικής βοήθειας αναμένεται να καταστεί ακόμη μεγαλύτερη για τη στήριξη του Νότιου Σουδάν στην καταπολέμηση της έσχατης φτώχειας, την παροχή δυνατοτήτων στις τοπικές κοινότητες και την ταχεία παράδοση «μερισμάτων της ειρήνης» στον πληθυσμό.

(3) Το Νότιο Σουδάν αναμένεται ότι θα ζητήσει να προσχωρήσει στη συμφωνία του Κοτονού αμέσως μετά την ανεξαρτησία του. Ωστόσο, θα περάσει καιρός μέχρις ότου η χρηματοδότηση του δέκατου Ευρωπαϊκού Ταμείου Ανάπτυξης καταστεί πραγματικά διαθέσιμη μετά την προσχώρηση, οπότε υπάρχει ο κίνδυνος χρηματοδοτικού κενού στο μεταξύ χρονικό διάστημα.

(4) Με την απόφαση 2010/406/ΕΕ του Συμβουλίου της 12ης Ιουλίου 2010 σχετικά με την κατανομή των κονδυλίων που αποδεσμεύονται από προγράμματα στο πλαίσιο του ένατου και των προηγούμενων Ευρωπαϊκών Ταμείων Ανάπτυξης (ΕΤΑ) που προορίζονται για την κάλυψη των αναγκών των πλέον ευάλωτων στρωμάτων του πληθυσμού στο Σουδάν[2] αποφασίστηκε να χορηγηθεί κατ’ αρχάς ποσό 150 εκατ. EUR για τον σκοπό της κάλυψης των αναγκών «των πλέον ευάλωτων στρωμάτων του πληθυσμού στο Σουδάν». Από το ποσό αυτό, 85 εκατ. EUR προορίζονταν για το Νότιο Σουδάν. Ωστόσο, το ποσό αυτό θεωρείται ότι δεν επαρκεί για την αντιμετώπιση των τεράστιων αναγκών για τη δημιουργία κρατικών μηχανισμών και ικανοτήτων, καθώς και για την αντιμετώπιση των αναπτυξιακών αναγκών της πλειοψηφίας του πληθυσμού.

(5) Προκειμένου να καλυφθεί το υπόλοιπο χρηματοδοτικό κενό, είναι σκόπιμο να διατεθούν υπέρ του πληθυσμού και των δημόσιων οργανισμών στο Νότιο Σουδάν περισσότερα κονδύλια, που θα αποδεσμευθούν από το ένατο και προηγούμενα ΕΤΑ.

(6) Τα κονδύλια αυτά θα πρέπει να χρησιμοποιηθούν για τη στήριξη της εφαρμογής του «τριετούς σχεδίου ανάπτυξης του Νότιου Σουδάν (2011-2013)», με βάση τις αποφάσεις χρηματοδότησης που θα εκδώσει η Επιτροπή. Πρέπει επίσης να προβλεφτεί διάταξη για την κάλυψη των εξόδων των μέτρων στήριξης.

(7) Για λόγους απλούστευσης, η διαχείριση των κονδυλίων αυτών θα πρέπει να είναι σύμφωνη με τους κανόνες διαχείρισης του 10ου ΕΤΑ.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

3. Για το σκοπό της αναπτυξιακής συνεργασίας στο Νότιο Σουδάν, χορηγείται ποσό 200 εκατ. ευρώ από κεφάλαια που αποδεσμεύονται από έργα στο πλαίσιο του 9ου ΕΤΑ και προηγουμένων ΕΤΑ. Το 3% αυτού του ποσού χορηγείται για δαπάνες στήριξης που πραγματοποιούνται από την Επιτροπή.

4. Τα εν λόγω κεφάλαια πρέπει να αποτελέσουν αντικείμενο διαχείρισης σύμφωνης με τους κανόνες και τις διαδικασίες που εφαρμόζονται για το 10ο ΕΤΑ.

Άρθρο 2

Η παρούσα απόφαση αρχίζει να ισχύει την επομένη της έκδοσής της.

Βρυξέλλες, […]

Για το Συμβούλιο

Ο Πρόεδρος

[1] ΕΕ L 247 της 9.9.2006, σ. 32.

[2] ΕΕ L 189 της 22.7.2010, σ. 14